Bloodhound LSR haal meer as 1 000 km/hBloodhound (Foto: The Bloodhound Project/Facebook) ŉ Supersoniese motor van die Bloodhound-landspoedrekordspan het Saterdag 1 010 km/h gehaal. Die blitsige motor het vroeër reeds een van die wêreld se 10 vinnigste motors geword en die teiken, om ŉ nuwe landspoedrekord op te stel, is in die vooruitsig. ‪Die span het Saterdag op Facebook bevestig hulle het 628 mph (1 010 km/h) op Hakskeenpan in die Noord-Kaap gehaal. “Die gevoel in die motor is fantasties,” het bestuurder Andy Green Vrydag aan die Associated Press gesê. Die motor word aangevuur deur ŉ Rolls-Royce EJ200, dieselfde stralerenjin wat in die Eurofighter Typhoon-stralervliegtuig gebruik word. Die motor jaag só vinnig oor die soutpan dat ŉ dubbele valskerm gebruik moet word om dit tot stilstand te bring. Bloodhound, met dieselfde aërodinamiese lyne van ŉ vuurpyl, is in Engeland ontwerp en gebou deur Grafton LSR. Dit is uit mekaar gehaal en met ŉ vliegtuig na Suid-Afrika vervoer waar dit weer aan mekaar gesit is. Die 57-jarige Green was ŉ vegvlieënier in Engeland se Royal Air Force. Bloodhound (Foto: The Bloodhound Project/Facebook) Hy en die Grafton-span is vol verwagting om binne die volgende jaar die huidige landspoedrekord van 1 227 km/h te verbeter. Green het daardie rekord in 1997 met ŉ ander motor opgestel. Die uiteindelike teiken is om Bloodhound se stralerenjin met ŉ vuurpylenjin aan te vuur en veilig 1 000 mph (1 609 km/h) te haal – wat vinniger sal wees as die klankgrens (1 234 km/h). Volgens Green is Hakskeenpan die ideale ligging. Die Noord-Kaapse regering het meer as 300 persone van die plaaslike Mier-gemeenskap aangestel om oor ŉ jaar lank meer as 15 000 metrieke ton klippe van die 19 km lange baan te verwyder, het Jules Tipler, woordvoerder van Bloodhound, gesê. “Hulle het die beste reguit hoëspoedbaan in die wêreld geskep,” het Green bygevoeg en gesê dit is selfs beter as die Black Rock Desert-baan in Nevada in die VSA. “Die baan is harder, het ŉ beter oppervlak en die weer is baie beter. Ons het ses maande se skoon weer om hier te toets.” Volg Bloodhound se vordering op Facebook